Φορώντας παραδοσιακή στολή, ο μικρός Χρήστος Καμπόσος παρέλασε μόνος του και σήμερα, ανήμερα της 25ης Μαρτίου, κρατώντας την ελληνική σημαία.

Ο 8χρονος Χρήστος είναι μαθητής της τρίτης δημοτικού και μαζί με τα τέσσερα αδέρφια του είναι τα μοναδικά παιδιά του νησιού.

Στην παρέλαση παρευρέθηκε και ο υπουργός Ναυτιλίας, Παναγιώτης Κουρουμπλής, ο οποίος εκπροσώπησε την κυβέρνηση στις εορταστικές εκδηλώσεις της εθνικής επετείου σε Αρκιούς και Πάτμο.

Ο κ. Κουρουμπλής έκανε δώρο στον μικρό Χρήστο ένα ποδήλατο και στον αδερφό του ένα tablet.

Στο πλευρό του Χρήστου, που είχε συγκινήσει και στην παρέλαση της 28ης Οκτωβρίου, βρισκόταν φυσικά η δασκάλα του κα Μαρία Τσιαλέρα.

Υπενθυμίζεται ότι Αρκιοί (ή Αρκοί) είναι νησί του Αιγαίου με 35 μόνιμους κατοίκους και ανήκει διοικητικά στον δήμο Πάτμου.